**РЕШЕНИЕ № ПВ – 30 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **Промяна на дейността на «Свинеферма Маноле-2» във „Ферма за отглеждане и угояване на водоплаващи птици с капацитет 38000 бр. птици»,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 000880 /47086.608.1/ - Маноле 2, в землището на с. Маноле, местността “Гьопса герен”, община Марица

**Възложител:** **„ЖАРАВА 77“ ЕАД, ЕИК 131103768,** град София, район „Овча Купел“, ул.“ Траян Танев“ № 41

**Характеристика на инвестиционното предложение:**

Предвижда се промяна на предназначението на комплекс „Свинеферма“ и оборудване на производствените, помощните и обслужващите сгради в него за отглеждане и гушене на водоплаващи птици. Съществуващите в комплекса общо 43 броя производствени сгради ще бъдат преустроени в помещения, подходящи за отглеждане на птици, по – точно на патици - мюлари. В комплекса ще бъдат обособени два вида производствени сгради за водоплаващи птици: за „подготовка и селекция” и за „гушене“. Ще се извърши поправка и освежаване на технологичните сгради, възстановяване на повредените покривни конструкции и благоустрояване на района. Останалите сгради - ветеринарна лечебница, столова - администрация, склад за добавки, баня – филтър, трафопост, при необходимост ще се преустроят за целите на технологичната схема за отглеждане на птиците.

В имот 47086.608.1 има два регламентирани водоизточника с водовземане от подземни води, от които се ползва вода за всички халета в имота. Не се предвижда изграждане на нови водоизточници – сондажни кладенци.

Не се предвижда промяна на съществуващата пътна инфраструктура. В комплекса има изградена бетонова вътрешна пътна мрежа и външен път за достъп до обекта и за връзка със селото и републиканската пътна мрежа.

Инвестиционното предложение се явява промяна на животновъдна дейност, попадаща самостоятелно в обхвата на т. 1, буква „д“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл. 93, ал.1, т.2 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се ще се реализира инвестиционното предложение **не попада в границите на защитени зони от мрежата НАТУРА 2000 и в защитени територии, съгласно Закона за защитените територии.** Най-близо до местоположението на предвиденото за реализиране инвестиционно предложение е защитена зона: BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Основната дейност, която ще се осъществява в комплекса ще е принудително угояване на патици за добив на черен дроб. Във връзка с това основните процеси, протичащи при изпълнението на дейността се свеждат до отглеждане на животните, подготовка по тегло и начин на хранене, така че те по- лесно да понасят приетата схема на гушене. Това са процесите на подготовка, селекция и гушене, почистване, дезинфекция и вентилация на помещенията – ежедневно и при смяна на партидата и избор на подходяща технология на гушене за постигане на оптимални резултати. В сектор подготовка и селекция ще се доставят отгледани патета от други ферми, които ще се доотглеждат и подготвят за гушене и оттам ще се насочват към сектора за гушене. През този сектор ще преминават само част от закупените патици /които по преценка на инвеститора не са готови за гушене/, а друга част от закупените патици ще се насочват директно към сектора за гушене.

По предварителна преценка на инвеститора 18 броя халета ще се ползват за дооглеждане и селекция, като във всяко от тях могат да се отглеждат до 500 броя с общ капацитет 9000 броя. 13 халета ще се ползват за гушене с общ брой места за гушене до 29 000 броя или средно по около 2300 места на хале. Така капацитетът на комплекса във всеки един момент, при пълно натоварване на помещенията ще е до 38 000 броя птици. Останалите помещения ще се използуват като складове за фураж, царевица, слама и други помощни материали.

* + - * След предвидената от Възложителя поетапна реконструкция и модернизация на наличната ПСОВ не се очаква значимо въздействие върху подземните и повърхностни води в обхвата на инвестиционното предложение. Пречистените води, ще се отвеждат в повърхностен водоприемник – река Стряма.
      * Не се очаква отделяните при експлоатацията на обекта неприятно миришещи компоненти (сероводород, амоняк, феноли и др.)да се излъчват извън границите на обекта.
      * По време на не се очаква въздействие върху атмосферния въздух, тъй като дейността от обекта не е свързани с емисии на шум и прахови замърсители.
      * Торовия отпад ще се събира и компостира на торова площадка/изсушителни полета. Третирането на утайките се извършва в съответствие със ЗУО. При интерес от земеделски стопани, утайките ще се използуват за наторяване, при спазване изискванията на нормативната уредба за оползотворяване им в селското стопанство.
      * Предвид гореописаните обстоятелства и мерки при бъдещата дейност, като цяло не се предполага замърсяване и дискомфорт на околната среда. За осъществяването на цялостното инвестиционно предложение не е необходимо изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Поземлен имот № 47086.608.1, землище на с.Маноле, местност „Гъопса Терен". Площ по кадастрална карта: 147,979 дка, трайно предназначение: земеделска територия, начин на трайно ползване: „за животновъден комплекс“

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000578 „Река Марица”.

2. Изграждането на фермата ще се извършва в границите на съществуваща площадка на бивша свинеферма, предвид това, както и поради отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на бъдещия обект е ограничен и локален в рамките на разглежданият имот.
* Реализацията на обекта няма да повлияе върху качествата на почвата и земните недра, тъй като се предвижда ремонт на съществуващите помещения, боядисване, вътрешно освежаване без ново строителство.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 347/17.01.2017г. РЗИ-Пловдиве определила, че не се очаква възникване на риск за човешкото здраве при реализация на инвестиционното намерение.

**V. Обществен интерес към предложението за строителство, дейности или технологии:**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Марица и Кметство с. Маноле. Кметът на община Марица е внесъл в РИОСВ Пловдив възражение относно реализацията на инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено други жалби, възражения и становища срещу реализацията на инвестиционното предложение.

**При следното условие:**

Въвеждането на обекта в експлоатация да се извърши, след като се изпълнят разпоредбите на чл. 127 ал.1 и 2; чл.132 и чл.46 ал.1. т. 3 от Закона за водите, т.е. след като се осигури надеждно пречистване на формираните от дейността отпадъчни води и се получи разрешително за ползване на воден обект за заустване на отпадъчни води.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва свевременно да уведоми РИОСВ гр. Пловдив.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 23.02.2017г.**

*Директор на РИОСВ - Пловдив*

…